બાકરોલની કાશીભાઈની હવેલીમાં જ્યાં એમના મિત્રો સાથે તેઓ રહેતા હતા, અને અંધારી ઓરડીમાં મુકાયેલો દાદર ચડી જતા, ત્યાં વાંચતા ને મહેનત કરતા, આ હવેલીની અને સૌ મિત્રોની સંભાળ રાખનાર જે માણસ હતા તેની પત્ની છ માસનું બાળક મૂકીને ગુજરી ગઈ. આ બાળકની જાણે મા હોય એ રીતે વલ્લભભાઈએ એને ઉછેરેલું એ વાત કેટલા જાણતા હશે? એટલું જ નહિ, જુવાન સરદાર એ બાળકને પોતાની સાથે પથારીમાં સુવાડે, એનાં મળમૂત્ર સાફ કરે, એને દૂધ પીવડાવે. આમ જેણે પોતાની સંભાળ રાખી હતી એના બાળકની સંભાળ રાખવાનો પોતાનો ધર્મ છે એવું સમજીને, હજી એ વકીલાતનું ભણતા હતા ત્યારે, એમણે આ બાળકને ઉછેર્યુ હતું.